Document ID: 32012R0874

KOMISIJOS DELEGUOTASIS REGLAMENTAS (ES) Nr. 874/2012
2012 m. liepos 12 d.
kuriuo papildoma Europos Parlamento ir Tarybos direktyva 2010/30/ES nustatant elektros lempų ir šviestuvų energijos vartojimo efektyvumo ženklinimo reikalavimus
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2010 m. gegužės 19 d. Europos Parlamento ir Tarybos direktyvą 2010/30/ES dėl su energija susijusių gaminių suvartojamos energijos ir kitų išteklių nurodymo ženklinant gaminį ir apie jį pateikiant standartinę informaciją (1), ypač į jos 10 straipsnį,
kadangi:
(1)
Direktyvoje 2010/30/ES nustatyta, kad Komisija turi priimti deleguotuosius teisės aktus dėl su energija susijusių gaminių, kurie turi didelį energijos taupymo potencialą ir kurių veiksmingumo lygiai atliekant lygiavertes funkcijas labai skiriasi, ženklinimo;
(2)
Komisijos direktyva 98/11/EB (2) nustatytos buitinių lempų ženklinimo energijos vartojimo efektyvumo etikete nuostatos;
(3)
elektros lempų suvartojama elektros energija sudaro didelę visos suvartojamos elektros energijos dalį Sąjungoje. Nepaisant to, kad energijos vartojimo efektyvumas jau padidintas, elektros lempų suvartojamos energijos kiekį dar galima gerokai sumažinti;
(4)
Direktyva 98/11/EB turėtų būti panaikinta ir šiuo reglamentu turėtų būti nustatytos naujos nuostatos siekiant užtikrinti, kad energijos vartojimo efektyvumo etikete tiekėjai būtų skatinami aktyviai imtis elektros lempų energijos vartojimo efektyvumo didinimo priemonių ir spartinti efektyviai energiją vartojančių technologijų plėtrą rinkoje. Direktyvos 98/11/EB taikymo sritis yra ribota ir apima tik tam tikras buitinių lempų kategorijai priklausančias technologijas. Siekiant, kad etikete būtų skatinama gerinti kitų lempų technologijų, įskaitant profesionalaus apšvietimo, energijos vartojimo efektyvumą į šį reglamentą reikėtų įtraukti ir kryptines lempas, labai mažos įtampos lempas, šviesos diodus ir daugiausia profesionalaus apšvietimo reikmėms naudojamas lempas, tokias kaip didelio intensyvumo išlydžio lempas;
(5)
šviestuvai dažnai parduodami su įmontuotomis arba pridedamomis lempomis. Šiuo reglamentu reikėtų užtikrinti, kad vartotojai būtų informuoti apie šviestuvų suderinamumą su energiją taupančiomis lempomis ir apie pridedamų prie šviestuvo lempų energijos vartojimo efektyvumą. Tačiau šiuo reglamentu taip pat reikėtų neužkrauti neproporcingos administracinės naštos šviestuvų gamintojams ir mažmenininkams, taip pat juo neturėtų būti teikiama pirmenybė kurios nors rūšies šviestuvams, kiek tai susiję su prievole pateikti vartotojams informaciją apie energijos vartojimo efektyvumą;
(6)
etiketėje pateikiama informacija turėtų būti gauta taikant patikimas, tikslias ir pakartojamas matavimo procedūras, pagrįstas visuotinai pripažintais pažangiausiais matavimo metodais, įskaitant Europos Parlamento ir Tarybos direktyvos 98/34/EB (3) I priede išvardytų Europos standartizacijos institucijų priimtus darniuosius standartus, jei jų yra;
(7)
šiame reglamente turėtų būti nustatyta standartizuota elektros lempų ir šviestuvų etiketės forma ir vienodas etiketėje pateikiamos informacijos turinys;
(8)
be to, šiame reglamente turėtų būti nustatyti elektros lempų ir šviestuvų techninių dokumentų ir elektros lempų vardinių parametrų lentelės reikalavimai;
(9)
šiame reglamente taip pat turėtų būti nustatyti informacijos, kurią privaloma nurodyti elektros lempas ir šviestuvus parduodant bet kokiu nuotolinės prekybos būdu, taip pat jų reklamose ir techninėje reklaminėje medžiagoje, reikalavimai;
(10)
tikslinga numatyti šio reglamento nuostatų peržiūrą atsižvelgiant į technologijų pažangą;
(11)
kad būtų lengviau pereiti nuo Direktyvos 98/11/EB prie šio reglamento, derėtų nustatyti, kad pagal šio reglamento reikalavimus paženklintos buitinės lempos yra laikomos atitinkančiomis Direktyvos 98/11/EB nuostatas;
(12)
todėl Direktyva 98/11/EB turėtų būti panaikinta,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiuo reglamentu nustatomi šių elektros lempų ženklinimo etiketėmis ir papildomos informacijos apie gaminį pateikimo reikalavimai:
a)
kaitinamųjų lempų;
b)
liuminescencinių lempų;
c)
didelio intensyvumo išlydžio lempų;
d)
šviesos diodų lempų ir šviesos diodų modulių.
Šiuo reglamentu taip pat nustatomi šviestuvų, kurie suprojektuoti būti naudojami su tokiomis lempomis ir kuriuos siūloma įsigyti galutiniams naudotojams, įskaitant į kitus produktus, kurių pagrindinė funkcija naudojimo metu nepriklauso nuo energijos tiekimo (pavyzdžiui, baldus), integruotus šviestuvus, ženklinimo etiketėmis reikalavimai.
2. Šis reglamentas netaikomas šiems produktams:
a)
lempoms ir šviesos diodų moduliams, kurių šviesos srautas mažesnis negu 30 liumenų;
b)
lempoms ir šviesos diodų moduliams, kurie parduodami naudoti su baterijomis;
c)
lempoms ir šviesos diodų moduliams, kurie parduodami naudoti taip, kad jų pagrindinė paskirtis ne apšvietimas, kaip antai:
i)
skleisti šviesai, kuri naudojama kaip cheminių ar biologinių procesų veiksnys (kaip antai polimerizacijoje, fotodinaminėje terapijoje, sodininkystėje, gyvūnų priežiūroje, nuo vabzdžių saugančiuose produktuose);
ii)
vaizdui gauti ir projektuoti (kaip antai fotoaparatų blykstėse, kopijavimo aparatuose, vaizdo projektoriuose);
iii)
šildyti (kaip antai infraraudonųjų spindulių lempos);
iv)
signalizuoti (kaip antai kilimo ir tūpimo takų lempos).
Kai minėtos lempos ir šviesos diodų moduliai parduodami apšvietimo reikmėms, reglamentas jiems taikomas;
d)
lempoms ir šviesos diodų moduliams, kurie parduodami kaip šviestuvo dalis ir nenumatyta, kad galutinis naudotojas galėtų juos išimti iš šviestuvo, išskyrus atvejus, kai jie galutiniam naudotojui parduodami, nuomojami ar parduodami išsimokėtinai arba demonstruojami atskirai, pavyzdžiui, kaip atsarginės dalys;
e)
lempoms ir šviesos diodų moduliams, parduodamiems kaip gaminio, kurio pagrindinė paskirtis nėra apšvietimas, dalis. Tačiau, jeigu jie parduodami, nuomojami ar parduodami išsimokėtinai arba demonstruojami atskirai, pavyzdžiui, kaip atsarginės dalys, šis reglamentas jiems taikomas;
f)
lempoms ir šviesos diodų moduliams, kurie neatitinka reikalavimų, kurie bus pradėti taikyti 2013 m. ir 2014 m. pagal reglamentus, kuriais įgyvendinama Europos Parlamento ir Tarybos direktyva 2009/125/EB (4);
g)
šviestuvams, kurie suprojektuoti veikti tik su a-c punktuose išvardytomis lempomis ir šviesos diodų moduliais.
2 straipsnis
Apibrėžtys
Be nustatytųjų Direktyvos 2010/30/ES 2 straipsnyje, šiame reglamente pateikiamos šių terminų apibrėžtys:
1. šviesos šaltinis- paviršius arba daiktas, skirtas skleisti daugiausiai matomą optinę spinduliuotę, gaunamą transformuojant energiją. Terminas matomą reiškia 380-780 nm bangos ilgio spinduliuotę;
2. apšvietimas- šviesos panaudojimas vietai, daiktams ar jų aplinkai apšviesti, kad žmonės galėtų juos matyti;
3. paryškinamasis apšvietimas- apšvietimo būdas, kai šviesa nukreipiama daiktui ar srities daliai paryškinti;
4. lempa- iš vieno arba daugiau šviesos šaltinių sudarytas įtaisas, kurio veikimo charakteristikas galima vertinti atskirai; jame gali būti papildomų sudėtinių dalių, reikalingų įtaisui įjungti, maitinimui tiekti ar stabiliam įtaiso veikimui užtikrinti arba optinei spinduliuotei paskirstyti, filtruoti ar transformuoti, jeigu tų sudėtinių dalių negalima išimti visam laikui nesugadinant įtaiso;
5. lempos cokolis- lempos dalis, kuria lempa per lizdą arba jungtį jungiama prie elektros maitinimo ir kuri taip pat gali laikyti lempą lizde;
6. lempos lizdas- įtaisas, kuriuo lempa laikoma savo vietoje (paprastai į jį įstatomas lempos cokolis - tuo atveju lempos lizdas yra ir priemonė lempai prie elektros maitinimo prijungti);
7. kryptinė lempa- lempa, kurios bent 80 % šviesos srauto sklinda erdviniu π sr kampu (tas kampas atitinka 120° kūgį);
8. nekryptinė lempa- lempa, kuri nėra kryptinė lempa;
9. lempa su kaitinamuoju siūlu- lempa, kurioje šviesą skleidžia siūlo pavidalo laidininkas, įkaitinamas juo tekančia elektros srove. Lempoje gali būti dujų, kurios turi įtakos įkaitinimo procesui;
10. kaitinamoji lempa- lempa su kaitinamuoju siūlu, kurioje siūlas kaista vakuuminėje arba inertinių dujų pripildytoje kolboje;
11. volframo halogeninė lempa- lempa su kaitinamuoju siūlu, kurios kaitinamasis siūlas pagamintas iš volframo ir apgaubtas dujų, kurių sudėtyje yra halogenų arba halogenų junginių. Lempa gali turėti integruotą maitinimo šaltinį;
12. išlydžio lempa- lempa, kurioje šviesa tiesiogiai arba netiesiogiai sukuriama elektros išlydžiu dujose, metalo garuose arba kelių rūšių dujų ir garų mišinyje;
13. liuminescencinė lempa- mažaslėgė gyvsidabrio išlydžio lempa, kurioje didžiąją dalį šviesos skleidžia vienas arba keli liuminoforų sluoksniai, sužadinti išlydžio sukelta ultravioletine spinduliuote. Liuminescencinė lempa gali turėti įmontuotą balastinį įtaisą;
14. liuminescencinė lempa be įmontuoto balastinio įtaiso- viencokolė arba dvicokolė liuminescencinė lempa be įmontuoto balastinio įtaiso;
15. didelio intensyvumo išlydžio lempa- elektros išlydžio lempa, kurioje šviesą spinduliuojantis lankinis išlydis stabilizuojamas kolbos sienelės temperatūra ir kurioje 1 cm2 kolbos sienelės tenka daugiau kaip 3 W lankinio išlydžio galios;
16. šviesos diodas (LED)- šviesos šaltinis, sudarytas iš kietojo kūno įtaiso su p-n sandūra, kuri skleidžia elektros srove sužadinamą optinę spinduliuotę;
17. LED komplektas- mazgas, kuriame yra vienas arba daugiau šviesos diodų. Mazgas gali turėti optinį elementą ir šiluminę, mechaninę bei elektrinę sąsajas;
18. LED modulis- mazgas, kuris neturi cokolio ir kuriame yra vienas arba daugiau ant spausdintinės plokštės sumontuotų LED komplektų. Mazgas gali turėti elektrinių, optinių, mechaninių ir šiluminių sudėtinių dalių, sąsajas ir valdymo įtaisą;
19. LED lempa- lempa, kurioje yra vienas arba daugiau LED modulių. Lempa gali turėti cokolį;
20. lempos valdymo įtaisas- įtaisas tarp elektros maitinimo šaltinio ir vienos ar daugiau lempų, kuris užtikrina su lempos (-ų) veikimu susijusias funkcijas, kaip antai: pakeičia maitinimo įtampą, riboja lempos (-ų) srovę iki reikiamos vertės, užtikrina įjungimo įtampą ir pakaitinimo srovę (kad lempa nebūtų įjungiama šalta), koreguoja galios koeficientą ar mažina radijo trukdžius. Įtaisas gali būti suprojektuotas taip, kad jį būtų galima prijungti prie kitų lempos valdymo įtaisų šioms funkcijoms atlikti. Terminas neapima:
reguliavimo įtaisų,
maitinimo šaltinių, kuriais elektros tinklo įtampa paverčiama kitokia maitinimo įtampa, kurie suprojektuoti tame pačiame įrenginyje tiekti maitinimą ir apšvietimo produktams, ir produktams, kurių pagrindinė paskirtis nėra apšvietimas;
21. reguliavimo įtaisas- elektroninis arba mechaninis įtaisas, skirtas lempos šviesos srautui reguliuoti arba stebėti ne keičiant lempos galią, o kitais būdais, kaip antai: jungikliai su laikmačiu, buvimo jutikliai, šviesos jutikliai ir natūralaus apšvietimo reguliavimo įtaisai; reguliavimo įtaisais taip pat laikomi faziniai apšvietimo reguliatoriai;
22. išorinis lempos valdymo įtaisas- neintegruotas lempos valdymo įtaisas, kuris skirtas įrengti už lempos ar šviestuvo korpuso ribų arba kurį galima iš to korpuso išimti nesugadinant lempos arba šviestuvo visam laikui;
23. balastinis įtaisas- tarp maitinimo šaltinio ir vienos ar daugiau išlydžio lempų jungiamas lempos valdymo įtaisas, kurio pagrindinė paskirtis - panaudojant induktyvumą, elektrinę talpą ar induktyvumo ir elektrinės talpos derinį apriboti lempos (-ų) srovę iki reikiamos vertės;
24. halogeninės lempos valdymo įtaisas- lempos valdymo įtaisas, kuriuo elektros tinklo įtampa paverčiama labai maža įtampa halogeninėms lempos maitinti;
25. kompaktinė liuminescencinė lempa- liuminescencinė lempa, turinti visas sudėtines dalis, reikalingas lempai įjungti ir jos stabiliam veikimui užtikrinti;
26. šviestuvas- aparatas, kuriuo paskirstoma, filtruojama ar transformuojama vienos ar daugiau lempų skleidžiama šviesa ir kuriame yra visos lempoms laikyti, įtvirtinti bei apsaugoti reikalingos dalys ir, jei reikia, pagalbinės elektros grandinės su jų jungimo prie elektros šaltinio priemonėmis;
27. pardavimo vieta- fizinė vieta, kurioje gaminys rodomas galutiniam naudotojui ar siūlomas jam pirkti, išsinuomoti arba įsigyti išperkamąja nuoma;
28. galutinis naudotojas- fizinis asmuo, kuris perka (arba kuris, tikimasi, pirks) elektros lempą arba šviestuvą nesusijusiais su savo prekyba, verslu, amatu ar profesija tikslais;
29. galutinis savininkas- fizinis arba juridinis asmuo, kuriam priklauso gaminys jo gyvavimo ciklo naudojimo etapu arba bet kuris kitas jo vardu veikiantis fizinis arba juridinis asmuo.
3 straipsnis
Tiekėjų pareigos
1. Elektros lempų, tiekiamų rinkai kaip atskiri gaminiai, tiekėjai užtikrina, kad:
a)
būtų pateikiama II priede nustatyta gaminio vardinių parametrų lentelė;
b)
valstybių narių institucijų arba Komisijos prašymu joms būtų pateikiami III priede nustatyti techniniai dokumentai;
c)
visose reklamose, oficialiuose kainų pasiūlymuose ar viešuosiuose konkursuose teikiamuose pasiūlymuose, kuriuose teikiama su energija arba kainomis susijusi informacija apie konkrečią lempą, būtų nurodyta energijos vartojimo efektyvumo klasė;
d)
bet kokioje konkrečios lempos techninėje reklaminėje medžiagoje, kurioje apibūdinami konkretūs techniniai duomenys, būtų nurodoma tos lempos energijos vartojimo efektyvumo klasė;
e)
jei lempą ketinama siūlyti prekybos vietoje, I priedo 1 dalyje nurodyto formato etiketė su toje dalyje nurodyta informacija dedama arba spausdinama, arba tvirtinama ant atskiros pakuotės, o ant pakuotės (ne etiketėje) nurodoma vardinė lempos galia.
2. Šviestuvų, kuriuos ketinama siūlyti įsigyti galutiniams naudotojams, tiekėjai užtikrina, kad:
a)
valstybių narių institucijų arba Komisijos prašymu joms būtų pateikiami III priede nustatyti techniniai dokumentai;
b)
I priedo 2 dalyje nustatytoje etiketėje nurodyta informacija būtų pateikiama šiais atvejais:
i)
bet kokioje reklamoje, oficialiame kainų pasiūlyme ar viešajame konkurse teikiamame pasiūlyme, jei nurodoma su energija arba kainomis susijusi informacija apie konkretų šviestuvą;
ii)
bet kokioje techninėje reklaminėje medžiagoje, susijusioje su konkrečia lempa, kurioje apibūdinami konkretūs techniniai duomenys.
Šiais atvejais informaciją galima pateikti kitokiu formatu nei nurodyta I priedo 2 dalyje, pavyzdžiui, vien tekstinę informaciją;
c)
jei šviestuvą ketinama siūlyti prekybos vietoje, I priede nurodyto formato etiketė su tame priede nurodyta informacija būtų nemokamai pateikiama pardavėjams elektroniniu ar spausdintiniu pavidalu. Jei tiekėjas pasirenka pristatymo sistemą, kurioje etiketės pateikiamos tik paprašius pardavėjams, gavęs tokį prašymą tiekėjas nedelsdamas pristato etiketes;
d)
jei šviestuvas rinkai tiekiamas galutiniams naudotojams skirtoje pakuotėje su elektros lempomis, kurias galutinis naudotojas šviestuve gali pakeisti, į šviestuvo pakuotę būtų dedama originali tokių lempų pakuotė. Jei ne, tada ant šviestuvo pakuotės arba jos viduje kokiu nors kitu pavidalu turi būti pateikiama ant originalių lempų pakuočių pateikta informacija, kurios reikalaujama pagal šį reglamentą ir pagal Komisijos reglamentus, kuriais nustatomi lempų ekologinio projektavimo reikalavimai vadovaujantis Direktyva 2009/125/EB.
Šviestuvų, kurie skirti parduoti prekybos vietoje, tiekėjai, kurie pateikia informaciją pagal šį reglamentą, bus laikomi įvykdžiusiais savo kaip platintojų įsipareigojimus dėl lempoms taikomų informacijos apie gaminį teikimo reikalavimų, vadovaujantis Direktyva 2009/125/EB nustatytų Komisijos reglamentuose dėl lempų ekologinio projektavimo reikalavimų.
4 straipsnis
Pardavėjų pareigos
1. Elektros lempų pardavėjai užtikrina, kad:
a)
kiekvienas modelis, kurį siūloma pirkti, išsinuomoti arba įsigyti išperkamąja nuoma ir kurių galutinis savininkas negali apžiūrėti, būtų pateikiamas su informacija, kurią pagal IV priedą pateikia tiekėjai;
b)
visose reklamose, oficialiuose kainų pasiūlymuose ar viešuosiuose konkursuose teikiamuose pasiūlymuose, kuriuose teikiama su energija arba kainomis susijusi informacija apie konkretų modelį, būtų nurodyta energijos vartojimo efektyvumo klasė;
c)
bet kokioje konkretaus modelio techninėje reklaminėje medžiagoje, kurioje apibūdinami konkretūs techniniai duomenys, būtų nurodoma to modelio energijos vartojimo efektyvumo klasė.
2. Šviestuvų, kuriuos siūloma įsigyti galutiniams naudotojams, pardavėjai užtikrina, kad:
a)
I priedo 2 dalyje nustatytoje etiketėje nurodyta informacija būtų pateikiama šiais atvejais:
i)
bet kokioje reklamoje, oficialiame kainų pasiūlyme ar viešajame konkurse teikiamame pasiūlyme, jei nurodoma su energija arba kainomis susijusi informacija apie konkretų šviestuvą;
ii)
bet kokioje su konkrečiu šviestuvu susijusioje techninėje reklaminėje medžiagoje, kurioje apibūdinami konkretūs techniniai duomenys.
Šiais atvejais informaciją galima pateikti kitokiu formatu nei nurodyta I priedo 2 dalyje, pavyzdžiui, vien tekstinę informaciją;
b)
kiekvienas pardavimo vietoje siūlomas modelis būtų pateikiamas su I priedo 2 dalyje nurodyta etikete. Etiketė pateikiama vienu iš šių būdų arba abiem būdais:
i)
arti prie pateikiamo šviestuvo, kad būtų aiškiai matoma ir kad net neskaitant etiketėje pateikiamo prekės ženklo ar modelio numerio būtų galima atpažinti, kad etiketė priklauso šiam modeliui;
ii)
aiškiai kartu su bet kokia labiausiai tiesiogiai matoma pardavimo vietoje pateikiama informacija apie demonstruojamą šviestuvą (tokia kaip kaina arba techniniai duomenys);
c)
jei šviestuvas parduodamas galutiniams naudotojams skirtoje pakuotėje su elektros lempomis, kurias galutinis naudotojas šviestuve gali pakeisti, į šviestuvo pakuotę būtų dedama originali tokių lempų pakuotė. Jei ne, tada ant šviestuvo pakuotės arba jos viduje kokiu nors kitu pavidalu turi būti pateikiama ant originalių lempų pakuočių pateikta informacija, kurios reikalaujama pagal šį reglamentą ir pagal Komisijos reglamentus, kuriais nustatomi lempų ekologinio projektavimo reikalavimai vadovaujantis Direktyva 2009/125/EB.
5 straipsnis
Matavimo metodai
Pagal 3 ir 4 straipsnius pateiktina informacija nustatoma pagal patikimas, tikslias ir pakartojamas matavimo procedūras, kurias taikant atsižvelgiama į pažangiausius pripažintus matavimo metodus, kaip nurodyta V priede.
6 straipsnis
Rinkos priežiūros tikslais taikoma patikros procedūra
Valstybės narės atitiktį deklaruotai energijos vartojimo efektyvumo klasei ir deklaruotam energijos suvartojimui vertina pagal V priede nustatytą procedūrą.
7 straipsnis
Persvarstymas
Komisija persvarsto šį reglamentą atsižvelgdama į technologijų pažangą ne vėliau kaip po trejų metų nuo jo įsigaliojimo. Persvarstant visų pirma įvertinamos V priede nustatytos leidžiamosios patikros nuokrypos.
8 straipsnis
Panaikinimas
Direktyva 98/11/EB panaikinama 2013 m. rugsėjo 1 d.
Nuorodos į Direktyvą 98/11/EB interpretuojamos kaip nuorodos į šį reglamentą. Nuorodos į Direktyvos 98/11/EB IV priedą laikomos nuorodomis į šio reglamento VI priedą.
9 straipsnis
Pereinamojo laikotarpio nuostatos
1. 3 straipsnio 2 dalis ir 4 straipsnio 2 dalis šviestuvams netaikomos iki 2014 m. kovo 1 d.
2. 3 straipsnio 1 dalies c ir d punktai ir 4 straipsnio 1 dalies a, b ir c punktai netaikomi spausdintiems reklamos skelbimams ir spausdintai techninei reklaminei medžiagai, paskelbtiems iki 2014 m. kovo 1 d.
3. Direktyvos 98/11/EB 1 straipsnio 1 ir 2 dalyse minimos lempos, pateiktos rinkai anksčiau kaip 2013 m. rugsėjo 1 d., atitinka Direktyvos 98/11/EB nuostatas.
4. Direktyvos 98/11/EB 1 straipsnio 1 ir 2 dalyse minimos lempos, atitinkančios šio reglamento nuostatas ir pateiktos rinkai arba siūlomos parduoti, išsinuomoti arba įsigyti išperkamąja nuoma anksčiau kaip 2013 m. rugsėjo 1 d., laikomos atitinkančiomis Direktyvos 98/11/EB reikalavimus.
10 straipsnis
Įsigaliojimas ir taikymas
1. Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
2. Jis taikomas nuo 2013 m. rugsėjo 1 d., išskyrus 9 straipsnyje išvardytus atvejus.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. liepos 12 d.

Labels: 7
3
14
1